New Yorkin Putinconissa nostettiin Paavo Lipponen Vladimir Putinin rikostoveriksi.

New Yorkissa perjantaina järjestetyssä Putincon-konferenssissa nousivat esiin Suomen entisen pääministerin Paavo Lipposen Venäjä-kytkökset.

Vladimir Putinin vastustajat kerääntyivät viikonloppuna, juuri ennen Venäjän presidentinvaaleja, puimaan maan demokratian tulevaisuutta.

Shakkimestari Garri Kasparovin johtaman Human Rights Foundation -kansalaisjärjestön (HRF) konferenssia mainostettiin ensimmäiseksi kattavaksi katsaukseksi siihen, kuinka Putin on valtakaudellaan rampauttanut Venäjän epädemokraattisilla ja itsevaltaisilla toimillaan.

HRF:n Youtube-tilillä julkaistiin sunnuntaina videotallenteet kaikista puhujista. Saksalainen toimittaja Boris Reitschuster esitteli alle vartin kestäneen Putin ja hänen ystävänsä -puheenvuoron aikana Putinin läheisimpiä rikostovereita (accomplices). Reitschuster nosti myös Paavo Lipposen Putinin keskeiseksi tukijaksi.

Puheenvuoro liittyi konferenssin osaan, jossa esiteltiin Putinin varallisuutta. Hänet esiteltiin kautta aikain maailman rikkaimpana miehenä (the richest man in history).

Voit katsoa Reitschusterin esitelmän täältä. Lipposta käsitellään noin 21 minuutin kohdalla.

Reitschusterin lisäksi puhujankorokkeelle nousivat muun muassa yhdysvaltalainen ex-syyttäjä Preet Bharara sekä suursijoittaja Bill Browder

Reitschuster heijasti valkokankaalle kuvia Euroopan poliittisista vaikuttajista, joilla väitetään olevan läheiset kytkökset Putiniin. Listalla olivat mm. Tsekin presidentti Miloš Zeman, Saksan entinen liittokansleri Gerhard Shröder, Italian ex-pääministeri Silvio Berlusconi sekä Ranskan Marine Le Pen, jonka johtaman äärioikeistopuolueen rahoittajaksi Putinia on arveltu.

Valkokankaalle nousi myös suurehko kuva hymyilevästä Lipposesta kättelemässä Putinia. Lipponen konsultoi Venäjän ja Saksan välistä Nord Stream 2 -kaasuputkihanketta, mistä myös Reitschuster huomautti puheessaan.

Toimittaja ei kuitenkaan käyttänyt tähän yhtä pitkää puheenvuoroa kuin muiden mainitsemiensa liittolaisten kanssa.

– Suomessa Paavo Lipponen. Sama tarina: Nord Stream -neuvonantaja, entinen pääministeri, sosiaalidemokraatti, jolla on merkittäviä kytköksiä Moskovaan, toimittaja esitteli lyhyesti Lipposen.

Läheisistä väleistä voi kertoa myös Putinin Lipposelle myöntämä Ystävyyden kunniamerkki. Lipponen palkittiin vuonna 2007 merkittävästä työstä Venäjän ja Suomen välisen ystävyyden ja yhteistyön lujittamisessa sekä kehittämisessä.

PääministeritPaavo Lipponen ja Vladimir Putin nostelivat maljoja syksyllä 1999, kun Putin saapui Suomeen osallistuakseen EU-huippukokoukseen.­

Suomalainen diplomaatti Alpo Rusi sekä entinen kehitysministeri, europarlamentaarikko Heidi Hautala jakoivat Twitterissä sunnuntaina yhdysvaltalaisen toimittaja Casey Michelin jakaman kuvan konferenssilakanasta.

Suureen punaiseen lakanaan painetun tekstin mukaan Putin ei olisi koskaan saanut näin suurta valtaa ilman liittolaisiaan. Liittolaisia on tuettu niin taloudellisesti kuin ”muiden materiaalisten tukien” avulla, ja he ovat osasyyllisiä Putinin lukuisiin rikoksiin ja tyrannimaisiin toimiin. Konferenssilakanassa on Euroopan maat sekä kuvat kaikista liittolaisista, myös Lipposesta. Suomi mukaan lukien liittolaisten edustamat valtiot on esitetty mustana.

Lisäksi suomettuminen nousi esille Reitschusterin kuvaillessa Saksan ulkopolitiikkaa. Tällä hän tarkoitti Venäjän vaikutusvaltaa Saksan päätöksenteossa. Reitschusterin Putin ei ollut lainkaan huolissaan syyskuussa ennen Saksan liittopäivävaaleja, sillä Putin tiesi suuren osan saksalaispoliitikoista olevan hänen takanaan.

Hänen sanomansa ei kuitenkaan ole, että Putin olisi kasvanut muita mahtavammaksi, muut ovat vain heikompia.

Ilta-Sanomat tavoitti Paavo Lipposen sähköpostitse sunnuntai-iltana. Hän ei halunnut kommentoida asiaa.

Tarkennettu Hautalan titteliä klo 10.47.